Source: http://www.ucps.sk/clanok-0-846/Legislativny_proces_(1_2_2010)_Navrh_novely_zakona_c__300_2005_Z_z__Trestny_zakon.html
Timestamp: 2019-09-19 12:40:06+00:00

Document:
UčPS - Legislatívny proces (1.2.2010): Návrh novely zákona č. 300/2005 Z.z. Trestný zákon
Legislatívny proces (1.2.2010): Návrh novely zákona č. 300/2005 Z.z. Trestný zákon NEPREČÍTANÉ
03.02.2010, Spracoval: JUDr. Peter Sepeši
POJMY: trestná zodpovednosť,	právnická osoba,	Trestný zákon,	ochranné opatrenie,	Trestný poriadok,	zúčastnená osoba,	výkon cudzích rozhodnutí,	konfiškácia, zhabanie peňažnej čiastky,	konfiškácia, zhabanie majetku
Cieľom navrhovanej novely Trestného zákona je zaviesť do právneho poriadku Slovenskej republiky právnu zodpovednosť právnických osôb a zabezpečiť ich sankcionovanie prostredníctvom Trestného zákona, ak v súvislosti s ich činnosťou došlo ku spáchaniu trestného činu za podmienok stanovených Trestným zákonom. Ako sa uvádza v dôvodovej správe „hlavným účelom zavádzania právnej zodpovednosti právnických osôb je vyhnúť sa stavu, že nikto nebude postihnutý, ak nedôjde k postihnutiu páchateľa (fyzickej osoby), ak ho nie je možné v dôsledku zložitých štruktúr a nejednoznačných procesov riadenia v obchodných spoločnostiach a iných právnických osobách zistiť.“
V zmysle dôvodovej správy k navrhovanému zákonu sa predpokladá zavedenie tzv. nepravej trestnoprávnej zodpovednosti právnických osôb, kde „formálno-právne trestnoprávna zodpovednosť právnických osôb síce nie je vyjadrená a trestne zodpovedné sú aj naďalej len fyzické osoby (konajúce v menej právnickej osoby), ale zákon súčasne umožňuje právnickým osobám v trestnom konaní uložiť niektoré trestnoprávne sankcie, ktoré nie sú definované ako tresty (obdobná úprava je napr. v Španielsku). V tomto prípade ide o tzv. vedľajšie dôsledky trestného činu fyzickej osoby, ktoré sa pripočítajú právnickej osobe.“
Príčiny nemožnosti formálno-právneho vyjadrenia trestnej zodpovednosti právnických osôb spočívajú v objektívnej neschopnosti právnickej osoby niesť deliktuálnu zodpovednosť za zavinené konanie, nakoľko je tu absencia prepojenia psychického vzťahu ku konaniu resp. nekonaniu.
Nevyhnutnosť implementácie sankcionovania právnických osôb, ak došlo v súvislosti s ich ne/činnosťou ku spáchaniu trestného činu, vyplýva z viacerých medzinárodných dokumentov prijatých na pôde Európskej únie, Rady Európy a Organizácie pre hospodársku spoluprácu a rozvoj (OECD).
Prehľad navrhovaných zmien v Trestnom zákone:
zavedenie nových trestnoprávnych sankcií – ochranné opatrenia voči právnickým osobám, v prípade ak došlo k spáchaniu trestného činu, hoci aj v štádiu pokusu alebo ak došlo k účasti na trestnom čine v súvislosti s jej činnosťou, a to:
a/ zhabanie určenej výšky finančných prostriedkov vo výške od 800 eur do 1 660 000 eur, b/ zhabanie majetku, pričom právoplatné rozhodnutie súdu o prepadnutí majetku resp. zhabaní majetku bude dôvodom pre začatie konkurzného konania a v záujme ochrany tretích osôb (veriteľov) ochranné opatrenie bude postihovať iba majetok, ktorý právnická osoba vlastní ku dňu skončenia konkurzného konania,
ochranné opatrenie zhabanie majetku právnickej osoby súd uloží v prípade, ak v súvislosti s jej činnosťou došlo k účasti na trestnom čine podľa § 58 ods. 2 Trestného zákona, za ktorý súd ukladá trest prepadnutia majetku,
trestnoprávna sankcia môže postihnúť aj právneho nástupcu (nástupcov) právnickej osoby.
Novelizáciou Trestného zákona dochádza k nepriamej novelizácii :
zákona č. 301/2005 Z.z. Trestný poriadok,
zákona č. 65/2001 Z.z. o správe a vymáhaní súdnych pohľadávok,
zákona č. 330/2007 Z.z. o registri trestov a o zmene a doplnení niektorých zákonov,
zákona č. 7/2005 Z.z. o konkurze a reštrukturalizácii
Prehľad navrhovaných zmien v Trestnom poriadku:
rozširuje sa rozsah subjektov spadajúcich pod pojem „zúčastnená osoba“,
menia sa inštitúty právoplatnosti a vykonateľnosti uznesenia v nadväznosti na mechanizmus ukladania a výkonu ochranného opatrenia zhabania určenej peňažnej čiastky,
upravuje postavenie zúčastnenej osoby v trestnom konaní,
upravuje postup prokurátora v prípade, ak je dokázané, že bol spáchaný trestný čin alebo že došlo k účasti právnickej osoby na trestnom čine spôsobom uvedeným v Trestnom zákone,
menia sa inštitúty preskúmania a predbežného prejednania obžaloby,
upravuje sa rozhodovanie súdu o návrhu prokurátora na uloženie ochranného opatrenia,
upravuje sa postup súdu pri vylúčení rozhodovania o ochrannom opatrení na konanie na verejnom zasadnutí,
rozširujú sa druhy trestov, ktoré môže samosudca uložiť trestným rozkazom,
nanovo sa upravuje ustanovenie § 355 Trestného poriadku – Odpor proti trestnému rozkazu,
upravuje sa právoplatnosť a vykonateľnosť trestného rozkazu v prípade vzdania sa odporu za súčasného vyhlásenia obvineného, že nesúhlasí, aby odpor podala v jeho prospech iná oprávnená osoba,
v siedmej hlave Trestného poriadku sa vkladá nový šiesty diel: "Konanie o návrhu na zhabanie peňažnej čiastky a o návrhu na zhabanie majetku",
zavádza sa inštitút obnovy konania, ktoré sa skončilo uznesením, vydaným v konaní o návrhu prokurátora na uloženie novozavedeného ochranného opatrenia,
v rámci ustanovení o výkone trestu prepadnutia majetku nanovo sa upravuje ustanovenie § 423 Trestného poriadku a vypúšťa sa § 424 Trestného poriadku,
v rámci ustanovení o zaistení výkonu trestu prepadnutia majetku doplňuje sa ustanovenie § 425 Trestného poriadku a vypúšťa sa odsek 2 § 426 Trestného poriadku,
v druhej hlave štvrtej časti mení sa nadpis štvrtého dielu na „Výkon zhabania veci, výkon zhabania peňažnej čiastky a výkon zhabania majetku“,
dopĺňajú sa nové ustanovenia v rámci štvrtého dielu druhej hlavy štvrtej časti Trestného poriadku, a to výkon zhabania peňažnej čiastky a výkon zhabania majetku,
v tretej hlave piatej časti Trestného poriadku sa vkladajú nové ustanovenia o výkone cudzieho rozhodnutia voči právnickej osobe,
dopĺňajú sa prechodné ustanovenia k úpravám účinným od 1. júna 2010.
Účinnosť novely Trestného zákona v znení neskorších predpisov a o zmene a doplnení niektorých zákonov sa navrhuje od 1. júna 2010.
Materiál k predmetnej novele je dostupný na stránke:
http://www.rokovanie.sk/appl/material.nsf/0/BEFDF81E0DA66DF5C12576B9003027DD?OpenDocument

References: súd 
 § 58
 súd 
 § 355
 § 423
 § 424
 § 425
 § 426